রাহুলের ‘হাইড্রোজেন’ বোমার পাল্টা বিজেপি

ওয়েব ডেস্ক: বিহারের ভোটার তালিকার বিশেষ নিবিড় সংশোধন (এসআইআর)-এর পর ৬৫ লক্ষ ভোটারের নাম বাদ গিয়েছে। রাহুল গান্ধী প্রথম থেকেই নির্বাচন কমিশনের (Election Commission of India) এই ভূমিকাকে ‘ভোট চুরি’ বলে অভিযোগ করে চলেছেন। রাহুলের ভোটচুরির পাল্টা আক্রমণে বিজেপি। কংগ্রেসই ভোট চোর, রাহুল গান্ধী (Rahul Gandhi) গণতন্ত্রের জন্য বিপজ্জনক। এক্স হ্যান্ডেলে পোস্ট করে বিরোধী দলনেতাকে তোপ বিজেপি নেতা অমিত মালব্যের (Amit Malviya)। বিহারে রাহুলের ভোটার অধিকার যাত্রা শেষ হতেই আসরে বিজেপি। গেরুয়া শিবিরের অভিযোগ, কংগ্রেস মুখপাত্র পবন খেরার ২টি এপিক নম্বর রয়েছে। জঙ্গপুরা ও নয়াদিল্লি বিধানসভা কেন্দ্রে ২টি এপিক নম্বর সক্রিয় পবন খেরার। নির্বাচনী আইন লঙ্ঘন করেছেন পবন খেরা, অভিযোগ মালব্যর।

এ যেন যুদ্ধক্ষেত্র। যুযুধান দুইপক্ষ। রয়েছে সাঁজোয়া গাড়ি, ক্ষেপনাস্ত্র, অ্যাটমবোমা, হাইড্রোজেন বোমা। ভোটমুখি বিহারে বিজেপির বিরুদ্ধে প্রথমে ভোটচুরি, তারপর অ্যাটমবোমা শেষমেশ হাইড্রোজেন বোমা ফাটানোর হুমকি দিয়েছেন লোকসভার বিরোধী দলনেতা রাহুল গান্ধী। এই পরিস্থিতিতে বিজেপি যে পাল্টা আক্রমণ শানাবে তা বলাই বাহুল্য। বিহারে রাহুলের ভোটার অধিকার যাত্রা শেষ হতেই আসরে নামল বিজেপি। কংগ্রেসই ভোটচোর, সাংসদ রাহুল গান্ধীর ভোটচুরির পাল্টা অভিযোগে সরব হলেন বিজেপি নেতা অমিত মালব্য। বিজেপির অভিযোগ, কংগ্রেস নেতা পবন খেরা দুটি সক্রিয় ভোটার নম্বর রাখেন। পাল্টা কংগ্রেসের তরফে বলা হয়েছে পবন খেরা তাঁর পুরনো ভোটার কার্ড জমা দেওয়ার আবেদন করেছেন। বিজেপির আইটি সেলের প্রধান অমিত মালব্য ভোটার তালিকার ছবি শেয়ার করে দাবি করেছেন, পবন খেরার নামে রাজধানীর নিউ দিল্লি ও জঙ্গপুরা বিধানসভায় দুটি সক্রিয় ভোটার আইডি নম্বর রয়েছে। কংগ্রেস নেতা পবন খেরা নিজেই ভোটার তালিকায় অনিয়মের প্ররোচনার দেওয়ার অন্যতম মুখ।

আরও পড়ুন: বাংলার মুখ অমিল, ভোটে পদ্মের ভরসা মোদি

এক্স হ্যান্ডলে অমিত মালব্য লিখেছেন, রাহুল গান্ধী ভোটচুরি বলে চিৎকার করছেন, তা অবাস্তব দাবি। তিনি কি ভুলে গেছেন যে তাঁর মা সোনিয়া গান্ধী ভারতীয় নাগরিকত্ব পাওয়ার আগেই ভোটার তালিকায় নাম তুলেছিলেন। তেমনি কংগ্রেস নেতা পবন খেরা যিনি গান্ধী পরিবারের ঘনিষ্ঠ, তিনি দুটি সক্রিয় ভোটার কার্ড ব্যবহার করছেন। অমিত মালব্যের দাবি, নির্বাচন কমিশনের তদন্ত করা উচিত কীভাবে কংগ্রেস নেতা পবন খেরা দুটি ভোটার কার্ড পেলেন। এমনকি ভোটমুখি বিহারে প্রচারে এসে সাংবাদিক বৈঠক করে ভোটারদের বিভ্রান্ত করেছেন কংগ্রেস নেতা। কংগ্রেসকে তুলোধোনা করে বিজেপি নেতা বলেছেন, কংগ্রেস চিরাচরিত ভোট চোর। তাই তারা সবার উপরে কাঁদা ছুঁড়তে চায়। নির্বাচন কমিশন নিবিড় ভোটার তালিকা সংশোধনের যে কাজ শুরু করেছে তাতে কংগ্রেসের আসল রূপ সামনে আসবে। দেশের এখন বোঝা উচিত রাহুল গণতন্ত্রের জন্য কতটা বিপজ্জনক। বিহারে ভোটার অধিকার যাত্রার শেষ দিনে হাইড্রোজেন বোমা ফাটানোর হুমকি দিয়েছেন রাহুল। কংগ্রেস সাংসদের হুমকির পাল্টা এবার আক্রমণ শানিয়েছে বিজেপি।

অন্য খবর দেখুন